JAK JO BOLA CHORO
Juz po Wszystkich Swiyntych, ale to niy znaczy, ze dziepiyro zas za rok pojdymy na kerchowy odwiedzic groby naszych Bliskich.
Kozdy roz, jak stoja nad grobym od mojich Ojcow, to mi sie bele co przipomino z dziycinstwa.
Tak tyz wspomnialo mi sie, jak moj Papa jeszcze robiol na grubie, to dycki przismyczol mi take podugowate tytki z bombonami, kere tam kupowol. Jedne bombony boly czorne i nazywaly sie „kopalnioki”, inksze mlyczne w papiorkach, ale nojbardzi smakowaly mi take kolorowe, male, kwasne rolki. Jak szol na szychta rano, do dostowalach tako tytka z bombonami po obiedzie, a jak szol od polednia abo na nocno szychta, to dycki rano znodlach te bombony wele mie na zoglowku. Bo we wieczor, jak prziszol nazod z drugi zmiany to juz spalach, a po nocce rano – jeszcze spalach. Jeszcze dzisiej czuja smak tych bombonow! Takich smakowitych juz nigdy potym, jak poszol na rynta, niy jadlach!
Abo dycki jak dostol geltag, to po drodze z roboty kupowol mi szekulada, z kery Mama dziynnie dowala mi dwie kostki. Pamiyntom jeszcze tyn papiorek ze szekulady, a Mama godala, ze to jest „Jedzina”. Potym, jak juz poradziolach czytac, to przeczytalach, ze ta szekulada nazywala sie „Jedyna”.
Jo bolach dycki malo, drobno, chudo i pora razy w roku choro, bo chytalach wszystke baccilusy. Taki zdechlok bolach! Styklo trocha dyszczu, wiatru abo zimy, zarozki mialach fiber, ryma, kucalach na potynga, no i musialach lezec w pryku. Mama kupowala mi ksionzeczki, siodala wele mojego kinderbeta i czytala mi bojki. Pamiyntom tyz, jak mi w budce kupowala take hefty dlo bajtli „Mis” i „Swierszczyk”. A Papa, jak wrocol z szychty to tyz mie bestwiol jak yno poradziol. Toz roz, pamiyntom, dostalach od niego krauza z miodym i Mama mi go dowala do tyju do kupy z cetronom. Na drugi dziyn dostalach od niego bombony szekuladowe, kedy indzi szekulada abo apluziny, jak szlo kupic. Mie sie to oplaciolo jak bolach choro, bo jak nic mi niy bolo, to mie tak niy bestwiyli:-)
Ale nojgorsze bolo to, i to bol dycki tyn minus przi moji chorobie, ze wele pilow i syropow dostowalach jeszcze szprice. Trzi razy na dziyn przilaziola flyjgera od mojego dochtora, przodzi urzla dziubek od taki maly flaszeczki z wodom destylowanom, potym naciongla ta woda do szpricy, potym przezgala jeglom od szpricy gumowy frop od flaszeczki, w kery bol bioly proszek, wpultla ta woda ze szpricy rajn, poszelontala to wszystko do kupy, potym to naciongla do szpricy i…jaaa…potym to bolo…!
Mie bolo dycki ganba pokozywac moj zadek, ale niy mialach wyboru. Musialach sie obrocic na brzuch i symnonc galotki od pizamki. Ale jo je yno blank trocha symowala, tela, coby pokozac jedyn polzitek. A bolach richtig twardo, zacislach moje mlyczoki i niy beczalach jak ta flyjgera mie zgala.
Ta zas mie dycki chwolola, ze jestech richtig bohaterka, bo inksze dziecka wrzeszczom, niy chcom sie dac seblyc i wyrobiajom. Niy wiedziala, ze jo wcale tako bohaterka niy bola yno mie bolo ganba beczec przi nij. A jak poszla, to mie juz niy bolalo to niy potrzebowalach beczec.
Wielkim plusym mojich chorob bolo to, ze colko familijo sie litowala nade mnom, ciotki, ujki, starsze kuzynki i kuzyny przilaziyli mie pozalowac, no i kozdy przismyczol jake maszkyty. Przi takij jednyj chorobie poradziolach se uzbiyrac 5 – 6 szekuladow, pora bomboniyrkow, moc bele jakich bombonow, a kozdy, kery mie odwiedzol przinosiol tyz owoce i soki.
A moje braciki, jak przilaziyli z roboty to mie zalowali i tyz dycki prziniosli mi cos do maszkycynio i owoce.
Mialach taki forant, ze styklo do nastympnyj choroby!
Jaaa…te czasy niy przidom nazod. Ale zostaly piykne wspomniynia i pamiync o tym, ze mi wszyscy przoli…
Na tych obrozkach bolach 10 miesiyncy staro, a klajdzik uszyli mi moja Oma.
Barbara Matusiewicz
min_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn sot_Latn